SIR কাঁটা! বাড়ি গিয়ে শুনানিতে নারাজ BLO, সমস্যায় অসুস্থ বৃদ্ধা

ওয়েব ডেস্ক: নির্বাচন কমিশনের (Election Commission) নির্দেশ অমান্যের অভিযোগ উঠল এক ব্লক লেভেল অফিসারের (BLO) বিরুদ্ধে। অভিযোগ, গুরুতর অসুস্থ এক বৃদ্ধার শারীরিক অবস্থার কথা জানানো সত্ত্বেও তাঁর আবাসনে গিয়ে এসআইআর (SIR) শুনানি করতে নারাজ সংশ্লিষ্ট বিএলও। ঘটনাকে কেন্দ্র করে চরম অসহায়তার মুখে পড়েছে মিত্র পরিবার।

ঘটনা পানিহাটি (Panihati) পৌরসভার ৩৩ নম্বর ওয়ার্ডের সোদপুর কাঠগোলা এলাকার। জানা গিয়েছে, একটি চারতলা আবাসনের ফ্ল্যাটে এক ছেলেকে নিয়ে থাকেন ৭৯ বছর বয়স্ক অলকা মিত্র। তাঁর আর এক ছেলে বর্তমানে নেশামুক্তি কেন্দ্রে ভর্তি। জানা গিয়েছে, ২০২১ সালে অলকা দেবীর কোমরে অস্ত্রোপচার হয়। সেই থেকেই ঠিকমতো হাঁটাচলা করতে পারেন না তিনি।

আরও পড়ুন: আজ থেকে বাড়ছে পারদ, জাঁকিয়ে শীত কবে ফিরবে?

এই শারীরিক অবস্থার মধ্যেই অলকা মিত্রের নামে এসআইআর সংক্রান্ত শুনানির নোটিস আসে। নোটিসে জানানো হয়, সমস্ত প্রয়োজনীয় নথি নিয়ে তাঁকে নির্দিষ্ট শুনানি কেন্দ্রে উপস্থিত থাকতে হবে। কিন্তু অলকা দেবীর আবাসনে কোনও লিফট নেই। চারতলা থেকে তাঁকে নামিয়ে শুনানি কেন্দ্রে নিয়ে যাওয়া কার্যত অসম্ভব বলে দাবি তাঁর পরিবারের।

এই পরিস্থিতিতে অলকা দেবীর ছেলে সব্যসাচী মিত্র স্থানীয় ব্লক লেভেল অফিসার অমিত সাহার সঙ্গে যোগাযোগ করে গোটা বিষয়টি জানান। তিনি অনুরোধ করেন, তাঁর মায়ের অসুস্থতার কথা বিবেচনা করে যেন বিএলও তাঁদের আবাসনে গিয়ে নথি যাচাই ও শুনানি করেন। তবে অভিযোগ, বিএলও স্পষ্টভাবে জানিয়ে দেন যে শুনানি কেন্দ্রে এসেই হাজিরা দিতে হবে, অন্য কোনও ব্যবস্থা করা সম্ভব নয়। এই ঘটনায় বিএলওর ভূমিকা নিয়ে প্রশ্ন তুলেছে মিত্র পরিবার।

এদিকে, ঘটনার খবর পেয়ে মিত্র পরিবারের পাশে দাঁড়ানোর আশ্বাস দিয়েছেন স্থানীয় কাউন্সিলর প্রদীপ বড়ুয়া। তিনি জানান, বিষয়টি নিয়ে সংশ্লিষ্ট দফতরের সঙ্গে কথা বলা হবে এবং পরিবার যাতে ন্যায্য সহায়তা পায়, সেই ব্যবস্থা করার চেষ্টা করা হবে।